b'\n_START_ARTICLE_\nAndrew Linzey\n_START_PARAGRAPH_\nAndrew Linzey (g. 1952) \xe2\x80\x93 Anglikon\xc5\xb3 kunigas, teologas, ra\xc5\xa1ytojas, profesorius, dirbantis Oksfordo universiteto Teologijos fakultete ir vadovaujantis Oksfordo gyv\xc5\xabn\xc5\xb3 etikos centrui. Jis yra para\xc5\xa1\xc4\x99s ir redagav\xc4\x99s 16 knyg\xc5\xb3, kuri\xc5\xb3 dauguma skirta elgesio su gyv\xc5\xabnais etikos nagrin\xc4\x97jimui pagal krik\xc5\xa1\xc4\x8dioni\xc5\xa1k\xc4\x85 pasaul\xc4\x97\xc5\xbei\xc5\xabr\xc4\x85._NEWLINE_Andrew Linzey oponuoja vyraujan\xc4\x8diai krik\xc5\xa1\xc4\x8dioni\xc5\xa1kai nuostatai, jog gyv\xc5\xabnai skirti \xc5\xbemoni\xc5\xb3 naudojimui, pasisako u\xc5\xbe gyv\xc5\xabn\xc5\xb3 teises, vegetarizm\xc4\x85.\n_START_SECTION_\nBiografija\n_START_PARAGRAPH_\n1987\xe2\x80\x931992 m. Andrew Linzey dirbo Esekso universiteto Teologijos studij\xc5\xb3 centro direktoriumi, o 1992\xe2\x80\x931996 m. \xe2\x80\x93 Notingamo universiteto teologijos profesoriumi. 1996\xe2\x80\x932007 m. jis taip pat buvo garb\xc4\x97s profesorius Birmingamo universitete._NEWLINE_Andrew Linzey buvo pirmasis akademikas pasaulyje, dirb\xc4\x99s teologijos ir gyv\xc5\xabn\xc5\xb3 gerov\xc4\x97s srityje. Tai jis dar\xc4\x97 Mansfield koled\xc5\xbee, Oksforde 1992\xe2\x80\x932000 m., o 2000\xe2\x80\x932006 m. \xe2\x80\x93 Oksfordo universiteto Blackfriars Hall. \xc5\xa0iuo metu jis yra 2006 m. \xc4\xafsteigto Oksfordo gyv\xc5\xabn\xc5\xb3 etikos centro direktorius.\n_START_SECTION_\nPo\xc5\xbei\xc5\xabris \xc4\xaf \xc5\xbemoni\xc5\xb3 ir gyv\xc5\xabn\xc5\xb3 santykius\n_START_PARAGRAPH_\nAndrey Linzey savo knygose apie etik\xc4\x85 teigia, kad \xc5\xbemon\xc4\x97s ir gyv\xc5\xabnai dalinasi vienoda prigimtimi \xe2\x80\x93 atsiradimu i\xc5\xa1 Dievo. Remdamasis Biblijoje apra\xc5\xa1ytu pasaulio suk\xc5\xabrimu, Linzey argumentuoja, jog d\xc4\x97l to, kad tiek gyv\xc5\xabnai, tiek \xc5\xbemon\xc4\x97s buvo sutverti t\xc4\x85 pa\xc4\x8di\xc4\x85 dien\xc4\x85, parodo ypatinga j\xc5\xb3 reik\xc5\xa1m\xc4\x99 k\xc5\xabr\xc4\x97jui. Tai \xc5\xbeinodami, krik\xc5\xa1\xc4\x8dionys gerbdami Diev\xc4\x85, privalo vienodai gerbti ir visus jo k\xc5\xabrinius, vertinti j\xc5\xb3 reik\xc5\xa1m\xc4\x99 i\xc5\xa1 dievi\xc5\xa1kos, o ne \xc5\xbemogi\xc5\xa1kos perspektyvos. Kadangi Dievui gyv\xc5\xabnai yra reik\xc5\xa1mingi vien savo buvimu, tikintieji juos taip pat turi vertinti kaip turin\xc4\x8dius vidin\xc4\x99 vert\xc4\x99, nepaisant ne\xc5\xa1amos naudos ar \xc5\xbealos \xc5\xbemogui. Taip m\xc4\x85stydamas, Linzey pasisako u\xc5\xbe gyv\xc5\xabn\xc5\xb3 teises, kildindamas jas i\xc5\xa1 pagarbos dievi\xc5\xa1kai tvarkai._NEWLINE_Linzey kvie\xc4\x8dia krik\xc5\xa1\xc4\x8dionis atsi\xc5\xbevelgti \xc4\xaf savo elgesio poveik\xc4\xaf gyv\xc5\xabnams ir esant galimyb\xc4\x97ms atsisakyti j\xc5\xb3 naudojimo savo reikm\xc4\x97ms, ie\xc5\xa1koti alternatyvi\xc5\xb3 b\xc5\xabd\xc5\xb3 patenkinti poreikius. Jis pasisako u\xc5\xbe vegetarizm\xc4\x85, nepritaria kailini\xc5\xb3 ne\xc5\xa1iojimui, bandymams su gyv\xc5\xabnais.'